|  |  |
| --- | --- |
| Numri i lëndës: | 2023:209649 |
| Datë: | 15.11.2023 |
| Numri i dokumentit: | 04925537 |

**P.nr.458/23**

**NË EMËR TË POPULLIT**

**GJYKATA THEMELORE NË PRISHTINË - DEGA NË LIPJAN**, në përbërje prej gjyqtarit të vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çёshtjen penale kundër të pandehurit A. K. me vendbanim në Komunën e L., rruga “L. e P.” nr.., për shkak të veprës penale Vjedhja nga neni 313 par. 1 të KPRK-së, i akuzuar sipas aktakuzës së Prokurorisë Themelore në Prishtinë - Departamenti i Përgjithshëm, PP.II.nr.5889/23, të datës 03.10.2023, pas mbajtjes së shqyrtimit fillestar publik me datë 08.11.2023, në prani të Prokurorit të Shtetit Blerim Igrishta, të demtuarit F. S., të pandehurit, me mbrojtësen e tij sipas detyrës zyrtare avokate M. Ll., me datë 13.11.2023 publikisht shpalli, dhe përpiloi këtë:

**A K T G J Y K I M**

Kundër tё pandehurit:

**A. K.**, nga i ati A. dhe nëna Z. e vajzërisë D., i lindur me datën ... në O., Republika e M. V., me banim te përkohshëm në rrugën ,,L. e P.” pn L., punëtor, i martuar, pa fëmije, gjendjes së dobët ekonomike, i identifikuar me nr personal ..., i nacionalitetit Shqiptar shtetas i Republika e M. V.,

**Ë SH T Ë    F A J T O R**

**Sepse:**

Me datën 02.10.2023 rreth orës 22:40min, në Lipjan me dashje e me qëllim të përvetësimit të kundërligjshëm për vete, tjetrit i’a merr pasurinë e luajtshme dhe atë të dëmtuarit F. S. në atë mënyrë që i shkon në lokacionin e lartcekur fillimisht e monitoron terrenin më pas kur e vëren arkëtaren që ishte larguar nga arka, ky futet brenda dhe nga pjesa nën arkë arrin të merr shumën e parave prej 1.800.oo € dhe largohet nga lokali, por që aty arrin dëshmitari B. H. i cili i’a mbyll derën dhe i’a pamundëson largimin.

-Me këtë ka kryer veprën penale Vjedhja nga neni 313 par. 1 të KPRK-së.

Andaj, gjykata në pajtim me nenet: 2, 4, 7, 8, 17, 21, 38, 39, 40, 42, 43, 44, 69, 70 të KPRK-së, si dhe në pajtim me nenin 364 dhe 365 të KPPRK-së, të pandehurin e lartcekur e:

**G J Y K O N**

I. Të pandehurit A. K., gjykata i shqipton dënim me burgim në kohëzgjatje prej 3 (tre) muaj, si dhe dënim me gjobë në shumën prej 500 € (pesëqind euro) të cilat dënime do të ekzekutohen në afat prej 30 ditësh nga dita kur aktgjykimi të merr formën e prerë. Koha e kaluar nën masën e paraburgimit nga data 03.10.2023 deri më datën 01.11.2023, do t’i llogaritet në dënimit e lartcekur me burgim.

**II. KONFORM** nenit 44 të KPRK-së, me pëlqimin e të pandehurit dënimi me burgim në kohëzgjatje prej 3 (tre) muajsh i zëvendësohet në dënim me gjobë në shumën 1000.00€ (njëmijë euro),

**III.**Me denim me gjobe ne shume prej 500(peseqindeuro)

**Konform nenit 76 te pndehurit i shiptohet nje denim unik prej 1500 €**

**OBLIGOHET I PANDEHURI** qe denimin Unik te shqiptuar me Gjobe tï paguaj brenda afatit prej 30 ditësh, nga dita kur aktgjykimi të merr formën e prerë. Nëse i pandehuri nuk do të paguajë gjobën, gjykata konform nenit 43 paragrafi 3 i KPRK-së mund të zëvendësojë dënimin me gjobë me dënim me burgim, ku një ditë burgim llogaritet me njëzet (20) Euro gjobë.

III.Obligohet i akuzuari që në emër të shpenzimeve të procedurës, të paguaj paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 30€ (tridhjetë euro), e të gjitha këto në afat prej 15 ditësh nga dita e plotfuqishmërisë së këtij aktgjykimi.

IV. I dëmtuari: F. S. nga Komuna Lipjanit, për realizimin e kërkesës pasurore – juridike, udhëzohet në kontest juridiko – civil.

**A r s y e t i m**

Prokuroria Themelore në Prishtinë, me Aktakuzën e saj PP.II.nr.5889/23, të datës 03.10.2023, e ka akuzuar të pandehurin A. K., për shkak të veprës penale Vjedhja nga neni 313 par. 1 të KPRK-së.

Në shqyrtimin fillestar të mbajtuar me datë 08.11.2023, gjyqtari i vetëm gjykues pas udhëzimit të të pandehurit për të drejtat e tij, i pandehuri ka deklaruar se e ndjenë veten fajtor, e pranon fajësinë me vullnetin e tij, pa presion, nuk e kundërshton aktakuzën, dhe është i bindur për pasojat e pranimit të fajsisë, duke pas parasysh edhe konsulltimet e bëra me mbrojtësen e tij, e cila i ka sqaruar benefitet e pranimit të fajësisë, duke shtuar se nuk do të përsërisë më veprën penale dhe i premton gjykatës se për këtë gjë është penduar, dhe i vie keq për atë që ka ndodhë, dhe njëkohësisht i ka shprehur pendesë dhe kërkim falje edhe të dëmtuarit i cili ka qenë i pranishëm në shqyrtimin fillestar, duke shtuar se ajo se çfarë ka ndodhur ka qenë diçka e momentit dhe se nuk ka mundë që ta kontrollojë vetveten, pasiqë ka konsumuar alkool dhe ka qenë në gjendje të dehur.

Mbrojtësja e të pandehurit sipas detyrës zyrtare avokate M. Ll., ka deklaruar se e mbështet pranimin e fajësisë e të mbrojturit të saj, pasiqë është bërë me vullnetin e tij dhe i njejti është penduar për veprimin e tij, veprim ky i cili është bërë jo me dashje, duke i propozuar gjykatës që me rastin e shqiptimit të dënimit të ketë parasysh rrethanat lehtësuese si pranimin e fajësisë të cilën i mbrojturi e ka bërë në fazën e intervistimit në polici, dhe kthimin e parave që ka bërë. Poashtu ka shtuar se rrethanat personal dhe familjare të të njejtit janë të rënda, ka bashkëshorten e sëmurë, gjendje të dobët ekonomike, duke shtuar se përveç rrethanave të lartcekura të kihet parasysh edhe koha e qëndrimit në paraburgim në shqiptimin e dënimit, duke propozuar gjykatës që të njejtit të i shqiptojë një dënim sa më të butë.

Prokurori i shtetit pas deklarimit të të pandehurit ka deklaruar se pajtohet me pranimin e fajësisë nga ana e të pandehurit, dhe e njejta është bërë konform dispozitave ligjore, dhe në përputhje me provat dhe faktet të cilat janë bashkangjitur lëndës, duke propozuar gjykatës që të njejtën ta aprovojë.

I dëmtuari pas deklarimit dhe pranimit të fajësisë nga ana e të pandehurit ka deklaruar se i’a lë gjykatës në diskrecion sa i përket dënimit, dhe nuk paraqet kërkesë pasurore juridike.

Gjyqtari i vetëm gjykues, i bindur se i pandehuri e ka kuptuar natyrën dhe pasojat e pranimit të fajit, pranimi i fajësisë është bërë në mënyrë të vullnetshme, pranimi i fajit mbështet në faktet e çështjes që i përmban aktakuza, dhe se aktakuza nuk përmban asnjë shkelje të qartë ligjore ose gabime faktike, konform nenit 241 dhe 242 të KPPK-së, gjykata e pranoi pranimin e fajësisë nga ana e të pandehurit, për shkak të veprës penale, të përshkruar si në dispozitiv të këtij aktgjykimi.

Gjykata mbi bazën e pranimit të fajsisë dhe vlerësimit mbi provat nga faktet e konstatuara në drejtim të vërtetimit të gjendjes faktik, analizoi dhe administroi të gjitha provat si nga shkresat e lëndës. Këto prova i janë bashkangjitur lëndës dhe janë në përputhshmëri me aktakuzën dhe përshkrimin e saj, dhe janë në përputhshmëri me pranimin e fajsisë sipas deklaratës së të pandehurit. Andaj, gjykata vërtetoi bindjen në bazë të çmuarjes së lirë të provave dhe sipas bindjes së lirë, se i pandehuri me veprimet e tij është inkriminuar në veprën penale Vjedhja nga neni 313 par. 1 të KPRK-së. Andaj, të njëjtin edhe e shpalli fajtor si në dispozitiv të këtij aktgjykimi.

Me rastin e caktimit të llojit dhe tё lartësisë së dënimit gjykata pati parasysh të gjitha rrethanat lehtësuese dhe rënduese të parapara me nenin 69 dhe 70 të KPRK-së, ashtu që si rrethana lehtësuese gjykata për të pandehurin e vlerёsoi pendimin për veprimet e tij, premtimin e dhënë para gjykatës se nuk do ta përsërisë veprime të tilla, e veçanërisht pranimin e fajësisë nga ana e të pandehurit, e si rrethana rënduese gjykata vlerësoi shkallën e përgjegjësisë penale pra, faktin se i njejti ka qenë plotësisht i aftë ti kuptojë dhe kontrollojë veprimet e tij si dhe duke pasur për bazë intesitetin e rrezikimit apo dëmtimit të vlerës së mbrojtur, të njejtit i shqiptoi dënimin e paraparë si në dispozitiv të këtij aktgjykimi, duke qenë e bindur se me një dënim të tillë do të arrihet qëllimi i dënimit në pajtim me nenin 38 të KPRK-së. Në rastin konkret gjykata vlerësoi se dënimi i shqiptuar si në dispozitivin e aktgjykimit, është në proporcion me peshën e veprës penale, me sjelljen dhe rrethanat e kryesit, me shkallën e rrezikshmërisë shoqërore dhe përgjegjësinë e kryesit, me bindje se dënimi i tillë do të ndikoj në risocializimin dhe riedukimin e kryesit, si dhe do të ndikoj tek të tjerët të mos kryejnë vepra penale, ngritjen e moralit dhe forcimin e detyrimit për respektimin e ligjit, çka është edhe qëllimi i dënimit sipas nenit 38 te KPRK-së.

Në mbështetje të nenit 79 par. 1 të KPRK-së, gjykata kohën e kaluar nën masën e paraburgimit të pandehurit A. K., nga data 03.10.2023 e deri më datën 01.11.2023, ia ka llogaritur në dënimin e përcaktuar me burgim.

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurin lidhur me shpenzimet e procedurës.

Vendimi për kompensimin e shpenzimeve të procedurës dhe paushallit gjyqësor është marrë konform nenit 449 par. 1 dhe 2 , nën-paragrafi 2.6 të KPPRK-së, ndërsa vendimi për pagesën për programin për kompensimin e viktimave të krimit u mor konform nenit 36 paragrafi 3 nën paragrafi 3.1 të Ligjit nr.08/L-109 për Kompensimin e Viktimave të Krimit.

Vendimin për udhëzimin e palës së dëmtuar në kontest juridiko – civil, gjykata e mori në bazë të nenit 462 par.1 dhe 2 të KPPRK-së.

Nga arsyet e cekura më lartë u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN.**

**P.nr.458/23 me datën 13.11.2023.**

**Gjyqtari i vetëm gjykues**

**Selman Salihu**

**UDHËZIM JURIDIK:** Kundër këtij aktgjykimi është e lejuar ankesa, ne afat prej 30 dite nga dita e dorëzimit të të njëjtit. Ankesa i drejtohet Gjykatës së Apelit në Prishtinë, përmes kësaj gjykate.